**MTÜ EESTI PEREETTEVÕTJATE LIIT**

**PÕHIKIRI**

1. **Üldsätted**
   1. Mittetulundusühingu nimi on MTÜ Eesti Pereettevõtjate Liit (edaspidi nimetatud **„MTÜ“**).
   2. MTÜ asukoht on Tallinn, Eesti.
   3. MTÜ eesmärgiks ja põhitegevuseks on koondada Eesti pereettevõtjaid, luua neile ärivõimalusi läbi Eestisisese ja rahvusvahelise koostöö ning organiseerida tuge ning koolitusi pereettevõtetele omaste küsimuste lahendamiseks; tasakaalustada ärimaastikku, tuues esile konservatiivsust, pereväärtusi ja pikaajalist vaadet esindavaid äriinimesi.
   4. MTÜ-l on oma sümboolika ja atribuutika ning tal on nende käsutamise ja kasutamise ainuõigus.
   5. MTÜ on asutatud määramata ajaks.
2. **Liikmeks vastuvõtmise, väljaastumise ja väljaarvamise tingimused ja kord**
   1. MTÜ liikmeteks on algselt selle asutajad. MTÜ liikmeks vastuvõtmist võib taotleda iga füüsiline isik, kes esindab peamiselt Eesti Vabariigis ettevõtlusega tegelevat perekonda. Liikmeks astujal peab olema vähemalt kaks soovitajat MTÜ liikmeskonnast. Ühest perekonnast võib MTÜ liikmeks astuda piiramatu arv liikmeid. Juhul, kui ühest perekonnast on mitu MTÜ liiget, valib perekond endi seast perepea. Perekond võib perepead muuta. Perekond teavitab MTÜ juhatust perepea valimisest ja selle muutumisest.
   2. MTÜ liikmeks vastuvõtmise otsustab juhatus isiku kirjaliku avalduse ning vähemalt kahe MTÜ liikme soovituse alusel.
   3. MTÜ liige võib MTÜ-st igal ajal välja astuda, esitades selleks juhatusele kirjaliku avalduse.
   4. MTÜ liikme väljaarvamise otsustab juhatus. Liige arvatakse MTÜ-st välja juhul, kui tal on tasumata sisseastumis- või liikmemaks, sihtotstarbelistesse fondidesse tehtavad maksed või on isik oma tegevuses eemaldunud MTÜ missiooni ja visiooni kohastest väärtustest.
   5. MTÜ-st väljaastumisel või väljaarvamisel sisseastumis- ja liikmemakse ning sihtotstarbelistesse fondidesse tehtavad makseid ei tagastata.
3. **Liikmete õigused ja kohustused**
   1. MTÜ liikmel on õigus:
      1. osaleda hääleõigusega üldkoosolekul;
      2. olla valitud juhatuse ja muude organite liikmeks;
      3. saada juhatuselt ja muudelt organitelt teavet MTÜ tegevuse kohta;
      4. osaleda muul viisil MTÜ tegevuses, kui see on kooskõlas põhikirja ja seadusega.
   2. MTÜ liikmel on kohustus:
      1. järgida MTÜ tegevuses osalemisel põhikirja, kodukorda ja MTÜ organite otsuseid;
      2. seista MTÜ eesmärkide ja põhimõtete eest, hoiduma MTÜ eesmärkide ja maine ohustamisest ning MTÜ teiste liikmete huve kahjustavast tegevusest;
      3. kasutama heaperemehelikult ning säästlikult MTÜ vara ja mitte kuritarvitama oma õigusi.
   3. MTÜ üldkoosolek võib liikmetele kehtestada täiendavaid kohustusi.
4. **Üldkoosolek**
   1. MTÜ kõrgeimaks organiks on üldkoosolek, kus igal MTÜ liikmel on üks hääl. Liige võib üldkoosolekul osalemiseks ja seal hääletamiseks volitada kirjaliku volikirjaga teist isikut, sh teist MTÜ liiget.
   2. Üldkoosoleku pädevusse kuulub:
      1. põhikirja muutmine;
      2. kodukorra vastuvõtmine ja muutmine;
      3. juhatuse liikmete määramine ja tagasikutsumine;
      4. juhatuse liikmega tehingu tegemise otsustamine, tehingu tingimuste määramine, õigusvaidluse pidamise otsustamine ning selles tehingus või vaidluses MTÜ esindaja määramine;
      5. majandusaasta aruande kinnitamine;
      6. liikmemaksu ja sisseastumismaksu ning nende tasumise korra kehtestamine. Üldkoosoleku otsusega võib perepeadele ja ülejäänud liikmetele kehtestada erineva suurusega liikme- ja sisseastumismaksud, samuti võib mõned liikmed teatud tingimustel liikme- ja sisseastumismaksude maksmise kohustusest vabastada;
      7. MTÜ organite, osakondade ja toimkondade valimine ja nende pädevuse ning tegevuskorra määramine;
      8. sihtotstarbeliste fondide moodustamine ja nende tegevuskorra määramine, sh MTÜ liikmetele rahaliste kohustuste panemine. Üldkoosoleku otsusega võib perepeadele ja ülejäänud liikmetele kehtestada erineva suurusega sihtotstarbeliste fondide makseid, samuti võib mõned liikmed teatud tingimustel sihtotstarbeliste fondide maksete tasumise kohustusest vabastada;
      9. MTÜ lõpetamise, ühinemise ja jagunemise otsustamine;
      10. muude küsimuste otsustamine, mida ei ole seaduse või põhikirjaga antud teiste organite pädevusse.
   3. Üldkoosoleku kutsub kokku juhatus. Üldkoosolek kutsutakse kokku, kui seda taotleb juhatuse liige või vähemalt 1/10 MTÜ liikmetest.
   4. Üldkoosoleku toimumisest peab ette teatama vähemalt 7 (seitse) päeva. Üldkoosoleku kokkukutsumise teates näidatakse ära üldkoosoleku toimumise aeg, koht, viis ja päevakord.
   5. Üldkoosoleku päevakorra määrab juhatus. Kui üldkoosolek kutsutakse kokku MTÜ liikmete nõudel, määravad nemad üldkoosoleku päevakorra. 1/5 MTÜ liikmetest võib nõuda täiendavate küsimuste võtmist päevakorda, esitades juhatusele nõude koos põhjendusega mitte hiljem kui 3 (kolm) päeva pärast üldkoosoleku kokkukutsumisest teatamist. Kui nõudmise tõttu üldkoosoleku päevakorda muudetakse, teatatakse päevakorra muutmisest samal viisil ja sama tähtaja jooksul nagu üldkoosoleku kokkukutsumise esmase teate puhul.
   6. Liige võib üldkoosolekul osaleda ja teostada oma õigusi ka elektrooniliste vahendite abil ilma üldkoosolekul füüsiliselt kohal olemata, reaalajas toimuva kahesuunalise side abil või muul sellesarnasel elektroonilisel viisil, mis võimaldab liikmel eemal viibides koosolekut jälgida ja sõna võtta ning otsuste vastuvõtmisel hääletada.
   7. Üldkoosolek on otsustusvõimeline, kui sellel on esindatud vähemalt 1/5 MTÜ liikmetest või nende määratud esindajatest. Kui kokkukutsutud koosolek ei ole otsustusvõimeline, kutsub juhatus kokku uue üldkoosoleku sama päevakorraga, mis toimub mitte varem kui 7 (seitse) päeva ja mitte hiljem kui 14 (neliteist) päeva pärast esimest üldkoosolekut ja on otsustusvõimeline sõltumata seal esindatud liikmete arvust.

* 1. Üldkoosolekud protokollitakse ja üldkoosolek valib protokollija. Protokolli märgitakse tehtud otsused ning hääletamise tulemused. Koostatud protokollile kirjutavad alla üldkoosoleku juhataja ja protokollija. Protokolli lahutamatuks lisaks on üldkoosolekust osavõtnute nimekiri koos igaühe allkirjaga.
  2. Üldkoosoleku otsus on vastu võetud, kui selle poolt hääletab üle poole üldkoosolekul osalevatest MTÜ liikmetest, kui seadusega ei ole ette nähtud suuremat häälteenamuse nõuet.
  3. Üldkoosoleku otsus loetakse vastuvõetuks koosolekut kokku kutsumata seaduses sätestatud korras.

1. **Juhatus**
   1. Juhatus on MTÜ täidesaatev juhtorgan, mis korraldab MTÜ igapäevast tegevust ja esindab MTÜ-d.
   2. Juhatus koosneb 1 (ühest) kuni 5 (viiest) liikmest, kes valitakse üldkoosoleku poolt 2 (kaheks) aastaks.
2. **Majandustegevus, vara, aruandlus**
   1. MTÜ majandusaasta algab 1. jaanuaril ja lõpeb 31. detsembril. Juhatus korraldab MTÜ raamatupidamise vastavalt seadusele.
   2. MTÜ vara moodustub:
      1. liikmemaksudest ja sisseastumismaksudest, kui need on üldkoosoleku poolt kehtestatud;
      2. annetustest ja toetustest;
      3. ürituste korraldamisel laekunud tuludest;
      4. pärandvarast;
      5. MTÜ liikmete poolt sihtotstarbelistesse fondidesse tehtud maksetest, kui sellised fondid on moodustatud ja neisse maksete tegemine üldkoosoleku poolt kehtestatud. MTÜ võib sihtotstarbeliste fondide vara kasutada ainult vastavalt nende sihtotstarbele;
      6. muudest seaduslikest tuludest.
   3. MTÜ vara kuulub MTÜ-le ning seda kasutatakse ja käsutatakse MTÜ eesmärkide saavutamiseks vastavalt kehtivatele õigusaktidele ning põhikirjale.
   4. MTÜ vastutab oma kohustuste täitmise eest oma varaga. MTÜ ei vastuta oma liikmete varaliste kohustuste täitmise eest ja liikmed ei kanna varalist vastutust MTÜ kohustuste eest, välja arvatud õigusaktides ette nähtud juhtudel.
   5. Pärast majandusaasta lõppu koostab juhatus majandusaasta aruande raamatupidamise seaduses sätestatud korras ning esitab üldkoosolekule kinnitamiseks.
3. **MTÜ ühinemine, jagunemine ja lõpetamine**
   1. MTÜ ühinemise ja jagunemise otsustab üldkoosolek.
   2. MTÜ lõpetatakse üldkoosoleku otsusega või MTÜ liikmete arvu vähenemisel alla (2) kahe.
   3. MTÜ lõppemisel jaotatakse vara MTÜ lõpetamise ajal selle liikmeteks olnud isikute vahel vastavalt üldkoosoleku otsusele.

MTÜ põhikirja käesolev redaktsioon on vastu võetud 03.05.2023.a. üldkoosoleku otsusega.